אדגר לונגו

אדגר צ'אגווה לונגו (באנגלית: Edgar Chagwa Lungu; 11 בנובמבר 1956 – 5 ביוני 2025) היה פוליטיקאי זמבי, שכיהן מ-25 בינואר 2015 ועד 24 באוגוסט 2021 כנשיא זמביה השישי. מוצאו היה בקבוצה האתנית נסנגה. הוא היה עורך דין וקצין בהכשרתו.

ביוגרפיה
ראשית חייו
אדגר לונגו נולד בשנת 1956 בנדולה שבמחוז קופרבלט (בשטח זמביה של ימינו, אז במושבה רודזיה הצפונית) וגדל בפרבר צ'ימוומווה של העיר קיטווה.
אחרי לימודי תיכון במוקובה, סיים אדגר לונגו בשנת 1981 תואר ראשון במשפטים באוניברסיטת זמביה. בנוסף עשה קריירה צבאית וסיים לימודים ואימונים במכללה הצבאית MILTEZ (Military Establishment of Zambia) בקאבווה. עבד בתחום עריכת הדין במשרד המשפטים, בתעשיית הנחושת ZCCC (Zambia Consolidated Copper Mines) ובבנק ברקליס בזמביה. בשנת 1983 זכה בהסמכה כעורך דין מהמכון לחינוך משפטי מתקדם של זמביה ZIALE. עבד בהמשך במשרד עורכי הדין אנדרה מאסייה ושות'.
הוא הצטיין בכמה פרשות משפטיות מפורסמות כולל תביעת הפיצויים של 30 משפחות של קורבנות תאונת המטוס של חברת גבון אייר משנת 1993.

קריירה פוליטית
אחרי שהיה פעיל במפלגה המאוחדת למען פיתוח לאומי UPND, בשנת 2001 הצטרף לחזית הפטריוטית, PF, מפלגה חדשה בראשות מייקל סאטה. בשנת 2011 הצליח (אחרי כישלון בבחירות הקודמות) להיבחר לפרלמנט מטעם המחוז צ'וואמה. בעקבות ניצחונו של סאטה בבחירות לנשיאות בשנת 2011 כיהן לונגו כשר הפנים ונקט באמצעי דיכוי כלפי הומוסקסואלים בארצו. בשנים 2013–2015 כיהן כשר המשפטים וכשר ההגנה.

נשיא
אחרי מות הנשיא מייקל סאטה באוקטובר 2014 ותקופת הנשיאות הזמנית של סגן הנשיא ד"ר גאי סקוט, ניסה האחרון להחליש את מעמדו של לונגו ולהדיח אותו מתפקיד מנהיג המפלגה PF. בין היתר נבדקו שמועות לפיהן הוריו של לונגו לא היו ילידי זמביה (צפון רודזיה) אלא ילידי ניאסלנד, מלאווי של ימינו, שמועות שהופרכו. כמו כן נפוצו שמועות שהוכחשו על ידו, על מצב בריאותו - על היותו חולה סוכרת ומכור לאלכוהול. בסופו של דבר הצליח לונגו לשמור על מעמדו כמנהיג המפלגה וניצח בבחירות לנשיאות שהתקיימו ב-24 בינואר 2015 מול יריבו מ-UPND, מגדל הבקר והמיליונר הקאינדה היצ'ילמה, עם 48.33% מהקולות מול 46.67%. נכנס לתפקיד הנשיא ב-9 בפברואר 2015. בטקס השבעתו נכחו ראשי מדינה רבים. אינונגה ווינה נבחרה על ידו לסגנית נשיא, האישה הראשונה שכיהנה בזמביה בתפקיד זה.

אדגר לונגו הגיע לשלטון בתקופה של משבר כלכלי קשה של ארצו, שנפגעה בגלל הבצורת המתמשכת בתפוקת החשמל המבוססת במידה רבה על תחנות כוח הידרואלקטריות (למשל סכר קריבה) וירידה במחירי הנחושת בגלל הירידה בביקוש בסין. חלק גדול מתושבי המדינה חיים בעוני ומרוויחים בסביבות דולר ביום.
באוקטובר 2015 הצהיר הנשיא לונגו על יום לאומי לתפילה למען מניעת נזקים נוספים לכלכלת המדינה.

בבחירות לנשיאות בשנת 2021 הוא הפסיד ליריבו הוותיק האקאינדה היצ'ילמה.

אדגר לונגו נפטר ב-5 ביוני 2025. הותיר אחריו אישה, אסתר, שישה ילדים ושמונה נכדים. משפחתו השתייכה לכנסייה הרומית-קתולית.
בתו, טסילה לונגו, נבחרה לפרלמנט מטעם צ'אוואמה.

לקריאה נוספת
 Anthony Mukwit Against All Odds, Partridge Africa, 2017 

קישורים חיצוניים


 כתבה של קסובה מולנגה ב-Zambia Daily, 28 בינואר 2015
 כתבה על ניצחונו בבחירות, בעיתון Lusaka Times, 24 בינואר 2015
 Climate Change Hits Hard in Zambia כתבה מאת נורימיצו אונישי, 12 באפריל 2016

הערות שוליים

קטגוריה:ערכים שבהם תבנית בריטניקה אינה מתאימה
קטגוריה:נשיאי זמביה
קטגוריה:שרי משפטים
קטגוריה:שרי הגנה
קטגוריה:עורכי דין
קטגוריה:רודזיה הצפונית: אישים
קטגוריה:נוצרים רומים-קתולים
קטגוריה:ילידי 1956
קטגוריה:זמבים שנפטרו ב-2025